## Rješenje kojim se trgovačkom društvu MGK-PACK d.d., Rijeka, odobrava objavljivanje ponude za preuzimanje javnog dioničkog društva PLUTO d.d., Zagreb

### NN 86/2006 (28.7.2006.), Rješenje kojim se trgovačkom društvu MGK-PACK d.d., Rijeka, odobrava objavljivanje ponude za preuzimanje javnog dioničkog društva PLUTO d.d., Zagreb

# AGENCIJA ZA NADZOR FINANCIJSKIH USLUGA

**2055**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva MGK-PACK d.d., Rijeka,
Milutina Barača 7, za odobrenje objavljivanja ponude za preuzimanje javnog
dioničkog društva PLUTO d.d., Zagreb, Kneza Ljudevita Posavskog 48, na sjednici
održanoj 21. srpnja 2006. godine, donijela je

## RJEŠENJE

1. Trgovačkom društvu MGK-PACK d.d., Rijeka, Milutina Barača 7, odobrava se
objavljivanje ponude za preuzimanje javnog dioničkog društva PLUTO d.d., Zagreb,
Kneza Ljudevita Posavskog 48.
2. Ovo Rješenje objavit će se u «Narodnim novinama».

```
Obrazloženje
```

I. Trgovačko društvo MGK-PACK d.d., Rijeka, Milutina Barača 7 (dalje u tekstu:
Ponuditelj), podnijelo je Hrvatskoj agenciji za nadzor financijskih usluga
(dalje u tekstu: Agencija), 12. lipnja 2006. godine, temeljem odredbe članka 13.
stavak 1. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja ponude za preuzimanje trgovačkog društva
PLUTO d.d., Zagreb, Kneza Ljudevita Posavskog 48 (dalje u tekstu: Izdavatelj) i
dokumentaciju u privitku.
Nakon izvršenog uvida u dokumentaciju priloženu uz zahtjev, utvrđeno je da je
dokumentacija nepotpuna, u smislu odredbe članka 12. stavak 2. Zakona, te je 20.
lipnja 2006. godine, Agencija zatražila njezinu dopunu te uplatu administrativne
pristojbe i naknade na podneseni zahtjev, sukladno odredbi članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06).
Posljednju dopunu dokumentacije, Agencija je zaprimila 18. srpnja 2006. godine,
od kada se Zahtjev Ponuditelja za odobrenje objavljivanja ponude za preuzimanje
smatra urednim.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 34.976.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2006. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 12. svib­nja 2006. godine,
stjecanjem 71.885 dionica, odnosno 82,21% učešća u temeljnom kapitalu
Izdavatelja, što daje 83,17% od ukupnog broja glasova koje daju dionice
Izdavatelja s pravom glasa, temeljem 138 Ugovora o prodaji dionica Izdavatelja,
koje je Ponuditelj sklopio s malim dioničarima Izdavatelja, a nakon kojih
stjecanja Ponuditelj raspolaže sa 71.885 dionica, odnosno 82,21% učešća u
temeljnom kapitalu Izdavatelja, što daje 83,17% od ukupnog broja glasova koje
daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
370,00 kuna po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj je Ponuditelj stjecao
dionice Izdavatelja s pravom glasa u razdoblju od jedne godine prije dana
objavljivanja ponude za preuzimanje iznosi 370,00 kuna po dionici. Prema
podacima Zagrebačke burze d.d., Zagreb i Varaždinske burze d.d., Varaždin,
dostavljenih na zahtjev Agencije (u predmetu: klasa: 450-08/06-13/57), na
Zagrebačkoj burzi d.d., Zagreb i Varaždinskoj burzi d.d., Varaždin, u zadnja tri
mjeseca prije nastanka obveze objavljivanja ponude za preuzimanje nije bilo
transakcija dionicama Izdavatelja niti kroz trgovinski sustav niti putem dražbi,
te je utvrđeno da je cijena izražena u ponudi za preuzimanje u iznosu od 370,00
kuna po dionici, utvrđena u skladu s odredbom članka 15. stavci 3.-6. Zakona.
V. Ponuditelj raspolaže sa 71.885 redovnih dionica Izdavatelja, a temeljni
kapital Izdavatelja podijeljen je na 87.440 redovnih dionica, svaka u nominalnom
iznosu od 400,00 kuna. Novčana sredstva potrebno je osigurati sukladno odredbi
članka 9. stavka 1. Zakona, za plaćanje preostalih 14.544 dionica Izdavatelja s
pravom glasa, u iznosu od najmanje 5.381.280,00 kune. Uvidom u Garanciju br.
0604003502 koju je 8. lipnja 2006. godine u korist svih dioničara Izdavatelja
izdala ZAGREBAČKA BANKA d.d., Sektor poslovnog bankarstva, Zagreb, Paromlinska
2, s rokom važenja do isteka petnaestog dana računajući od zadnjeg dana roka za
plaćanje dionica na temelju ponude za preuzimanje, utvrđeno je da je Ponuditelj
osigurao sredstva u iznosu od 5.500.000,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga.
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/25
Urbroj: 326-101/06-7
Zagreb, 21. srpnja 2006.

Predsjednik Uprave
**Ante Samodol**, v. r.

Rješenje, NN 86/2006-2055
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)